Раймбаут де Вакейрас
Вълни високи в морско ширине

Превод от окситански: Симеон Хаджикосев, 1990

chitanka.info

Вълни високи в морско ширине,

препуска вятърът по вас с коне,

за моя скъп узнахте ли поне,

че мина той оттук, обратно не.

Ах, колко е измамна любовта —

ту радост носи, ту множи скръбта.

О, лек ветрец, оттам си ти повял,

където моят мил лежи заспал.

Ти сладък лъх от него си довял —

уста отварям да го глътна цял.

Ах, колко е измамна любовта —

ту радост носи, ту множи скръбта.

Да любиш чужденец, е мъка, ах,

в сълзи се преобръща всеки смях;

не мисля, че с измамник се събрах

и в любовта си всеотдайна бях.

Ах, колко е измамна любовта —

ту радост носи, ту множи скръбта.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.